kardosdrur/scandi-wiki huggingface dataset:
Satellitby

En satellitby, drabantby eller planetby betegner en byudvidelse, som – selv om den er knyttet til en større by – har et eget forretningsliv og eget næringsliv. Det er ligeledes et krav at den ikke er bebyggelsesmæssigt sammenhængende med centeret, og heri adskiller den sig fra begrebet forstad. Eksempelvis er Gentofte og Hvidovre københavnske forstæder, idet de udgør en del af Københavns byområde, mens Køge og Farum er regnet som satellitbyer på grund af deres manglende bebyggelsesmæssige sammenhæng med den øvrige del af Hovedstadsområdet. Med tiden kan en satellitby dog vokse sammen med centeret og hermed få status af forstad.

Tidligere forstod man satellitbyer som byer, hvor der var udviklet industri, fordi denne var udflyttet fra købstaden for at få bedre muligheder for at udvikle sig.

Begrebet "satellitby" er i Danmark anvendt om sådanne bebyggelser, hvor indbyggerne – til trods for et stedligt næringsliv i form af industri, håndværk, handel og tjenesteydelser – i betydelig grad hver dag pendlede til en nærliggende købstad for at arbejde. Frem til omkring 1970 kunne man for de fleste af sådanne satellitbyer fastslå en overvejende tilknytning til en bestemt købstad, men siden 1970 tiltog pendlingen i et sådant omfang, at denne overvejende tilknytning er blevet mindre udtalt, og i forlængelse heraf er begrebet atter på det nærmeste gledet ud af sproget.

Fænomenet satellitby blev af geografen Aage Aagesen omkring 1960 beskrevet således:
"Ved de større bysamfund er afgrænsningen aldrig skarp, idet befolkningsagglomerationerne omkring byen udviser alle overgangsformer mellem forstaden og den selvstændige bydannelse. Mens den egentlige forstads (sovebyens) befolkning for en meget stor del er beskæftiget i den store bys erhvervsliv, er den selvstændige bydannelses indbyggere erhvervsmæssigt knyttet til deres eget bysamfund og dettes funktioner. Overgangsformer kan enten skabes ved, at industrier, der arbejder for storbysamfundet, af en eller anden grund placeres uden for det egentlige byområde og forårsager en bebyggelses opståen omkring sig (satellitby), eller ved, at selvstændige bydannelser efterhånden bliver bosteder for befolkningselementer, der erhvervsmæssigt tilhører storbyen."

Noter

Litteratur 
 Viggo Hansen: "Bebyggelsens historie" (Danmarks Natur, bd. 9: Det bebyggede land; s. 9-138; København 1970) 
 Aage Aagesen: "Befolkningen" (Niels Nielsen (red.): Atlas over Danmark. serie I, bind 2; Det Kongelige Danske Geografiske Selskab, København 1961)

Se også 
Soveby

Bebyggelsestyper
Bebyggelsesgeografi
Byplanlægning i Danmark
MuseumsQuartier

MuseumsQuartier (MQ tidligere Messepalast) er et 60.000 m² stort museumsområde i den østrigske hovedstad Wien beliggende i den 7. bezirk. Området består af bygninger i både barokstil og nyere og er det ottendestørste kulturareal i verden.  I 1998 påbegyndtes ombygningen af de førhen anvendte Hofstalde efter planer af arkitekterne Laurids og Manfred Ortner (Ortner & Ortner) og tre år senere åbnede MuseumsQuartier i to etaper (juni og september 2001). De samlede omkostninger var 150 millioner euro.

Kultur i Wien
Bygninger, konstruktioner og anlæg i Wien
Telegramkrisen

Telegramkrisen var en diplomatisk krise mellem Danmark og Tyskland i oktober-november 1942 under den tyske besættelse af Danmark. 

Krisen udløstes af ordlyden af et telegram, som kong Christian 10. sendte til den tyske fører og rigskansler Adolf Hitler som tak for dennes lykønskning i anledning af kongens fødselsdag den 26. september 1942. Kongen benyttede i sit svar til Hitler som til alle andre formlen "Udtaler min bedste tak. Christian Rex" (). Dette opfattede Hitler som fornærmende kortfattet, hvorfor den tyske gesandt og befuldmægtigede i Danmark, Cecil von Renthe-Fink, blev hjemkaldt og den danske gesandt i Berlin ligeledes fik besked på at rejse hjem. Forsøg på at formilde Hitler, bl.a. ved at foreslå, at kronprinsen, den senere kong Frederik 9., skulle rejse til Berlin og undskylde over for Hitler personligt, blev afslået. I begyndelsen af november 1942 kom en ny tysk gesandt og rigsbefuldmægtiget til Danmark, nazisten og SS-manden Werner Best. Samtidig blev også den øverstbefalende for de tyske styrker i Danmark, generalløjtnant Erich Lüdke erstattet med den mere hårdhændede general Hermann von Hanneken. Efter tysk krav blev den danske regering omdannet, idet den hidtidige statsminister Vilhelm Buhl blev afløst af udenrigsminister Erik Scavenius. Man undgik dog at skulle acceptere et tysk krav om, at der skulle indgå nazister i regeringen. 

Baggrunden for krisen var ikke blot det famøse telegram, men også en stigende utilfredshed i den tyske ledelse – og især hos Hitler – med forholdene i Danmark, hvor modstandsbevægelsen så småt var ved at gøre sig gældende.

Eksterne henvisninger 
Telegramkrise og rigsdagsvalget 1942-43  danmarkshistorien.dk
Besættelsen set fra første række berlingske.dk

Danmark under 2. verdenskrig
Begivenheder i 1942
Nazi-Tyskland
Londonkonventionen

Londonkonventionen var en aftale indgået i 1884 mellem Storbritannien som den største magt i det sydlige Afrika, og Sydafrikanske republik (ellers kendt som Transvaal). Londonkonventionen overtog for Pretoriakonventionen fra 1881.

Aftalen styrede forholdene mellem SAR og Storbritannien efter at Transvaal blev tilbageført efter første boerkrig. Den havde en indbygget del af den tidligere Pretoriakonvention, men ekskluderede visse bestemmelser:

 Storbritanniens påstand om herredømmet i introduktionen
 Storbritanniens ret til at intervenere for at beskytte rettighederne til den indfødte befolkning

Londonkonventionen forblev grundlaget for relationerne mellem Storbritannien og SAR frem til 1899 da anden boerkrig brød ud. Ved krigens slutning i 1902, sluttede SAR at eksistere som uafhængig stat og blev i stedet den britiske kronkoloni Transvaal. I 1907 fik Transvaal selvstyre under kronen, og i 1910 sluttede den sig til Kapkolonien, Orange River Colony og Natalkolonien og dannede Unionen Sydafrika.

Sydafrikas historie
Traktater
Julius Meinl I

Julius Meinl I (født 10. april 1824, død 24. december 1914) var en forretningsmand fra Bøhmen. Han flyttede til Wien i Østrig og åbnede forretningen Julius Meinl am Graben midt i Innere Stadt. Her solgte han kaffe og han fandt senere på at friskriste bønnerne direkte i forretningen, hvilket snart blev populært i Wien.

Erhvervsfolk fra Østrig
Pretoriakonventionen

Pretoriakonventionen var betegnelsen for fredsaftalen som afsluttede den første boerkrig. Krigen mellem boere og styrker loyale overfor Storbritannien brød ud den 16. december 1880 og ophørte den 23. marts 1881. Aftalen blev underskrevet i Pretoria 3. august 1881 og gav boerne i Transvaal selvstyre under britisk overherredømme.

I 1884 blev Pretoriakonventionen afløst af Londonkonventionen.

Sydafrikas historie
Fredsaftaler
Bundesliga (Østrig)

Bundesligaen er i Østrig den bedste professionelle fodboldrække. I ligaen spiller 10 hold, hvoraf den dårligst placerede rykker ned i den næstbedste række 2. Liga. De tolv hold møder hver modstander fire gange på en sæson, og spiller således 32 kampe i alt. Da ligaen først blev oprettet i 1911 hed denne Erste Klasse og havde næsten samme regler som nu. Siden 2003 er ligaen også gået under sponsornavnet T-Mobile Bundesliga. Det mest succesrige hold i ligaen er SK Rapid Wien der indtil nu (sæsonen 2006/07) har 31 mesterskaber.

Kun to hold har været repræsenteret i ligaen uafbrudt siden dennes oprettelse i 1911. Disse er to hold fra hovedstaden: SK Rapid Wien og FK Austria Wien.

Europæisk kvalifikation 
 Nr. 1: Champions League, 1. kvalifikationsrunde
 Nr. 2-3: Europa League, 2. kvalifikationsrunde
 Pokalvinder:Europa League, 3. kvalifikationsrunde

Ligamestre

Kilder 
 UEFA-kofficienter (Haslunds fodboldsider)

Noter 

Fodbold i Østrig
Fodboldligaer
Etableret i 1911
Tom B. Hansen

Tom Birger Hansen (født 25. februar 1948 i Århus) er en tidligere dansk mellemdistanceløber, som løb for Skovbakken. Tom B. Hansen arbejder som beskæftigelseskonsulent i integrationsendenheden i Hedensted Kommune.

Personlige Rekorder 
 400 meter: 48,1 (1975)
 800 meter: 1.48,1 (1975)
 1000 meter: 2.18,2 (1975)
 1500 meter: 3.36,8 (1973)
 1 mile: 3.54.8 (1975)
 3000 meter: 7.57.6 (1973)
 5000 meter: 13.48,2 (1974)

Karriere 
 Han vandt en sølvmedalje på 1500 meter ved Europamesterskaberne i atletik i 1974 i Rom
 Han fik ved OL i München i 1972 en placering som nummer 10 i finalen. Tiden var 3.46,6.

Eksterne henvisninger 
 Tom B. Hansens mesterskaber 

Mellemdistanceløbere fra Danmark
Danske OL-deltagere i atletik
Atleter fra Skovbakken
Personer fra Aarhus
Bydelstorp

Bydelstorp (dansk) eller Büdelsdorf (tysk) er en by og kommune i det nordlige Tyskland, beliggende i Rendsborg-Egernførde kreds i det sydlige Sydslesvig. Byen ligger ved floden Ejderen og Kielerkanalen, omkring 2 km nord for Rendsborg og 30 km vest for Kiel.

Historie 
Byen profiterede af etableringen af både den i 1784 åbnede Ejderkanal og den senere Kielerkanal. I 1827 åbnede Hartwig Marcus Holler Carlshytten, det første industrialiserede jern- og stålværk i Hertugdømmet Slesvig. Holler etablerede også et skibsvæft og skabte dermed arbejde til mange lokale og tilflyttere. I 1841, beskæftigede han mere end 250 arbejdere. I 1895 var Kielerkanalen færdigbygget, og Bydelstorps jernværk blomstrede. I 1909 beskæftigede hytten cirka 1.100 arbejdere.

Udviklingen gik lidt tilbage efter 1. verdenskrig, men alligevel voksede Bydelstorp til et samfund med omkring 10.000 indbyggere i løbet af det 20. århundrede. I 1984 blev Bydelstorps nye bycenter åbnet, indeholdende rådhus, kommunecenter og flere blokke med boliger og butikker. Byen er i dag en dynamisk forstad til Rendsborg og fik købstadsrettigheder i 2000.

Kultur og uddannelse

Museer 
Bydelstorp råder over to kunstmuseer
 Kunstwerk Carlshütte
 Eisenkunstguss-Museum/Jernkunststøberi-Museet

Børnehaver 
Bydelstorp har to kommunale og et evangelisk børnehave, og to dansk børnehaver: Ejderskolens børnehave og H.C. Andersen børnehave

Økonomi 
Bydelstorp råder over to erhversområder.
Store virksomheder er
 freenet AG (telekommunikation)
 ACO Severin Ahlmann (byygefag)
 sh:z Schleswig-Holsteinischer Zeitungsverlag (dagblad-trykkeri)

Eksterne henvisninger 

 Kommunens hjemmeside
 Kunstværk Carlshytte
 Jernkunststøberi-Museet

Byer i Kreis Rendsborg-Egernførde
Byer i Slesvig-Holsten
Philip Agee

Philip Burnett Franklin Agee (19. juli 1935 i USA – 7. januar 2008 på Cuba) var en amerikansk CIA-agent og forfatter, som senere begyndte at arbejde for den sovjetiske og cubanske efterretningstjeneste.

Agee begyndte at arbejde i CIA i 1957 og var blandt andet udsendt til lande som Ecuador, Uruguay og Mexico. Efter eget udsagn blev han skuffet over at se, hvordan CIA støttede autoritære regimer, og derfor trak han sig tilbage i 1969, for at skrive en bog om sin tidligere arbejdsplads. Bogen Inside the Company: CIA Diary, udkom i 1975.

Ifølge Oleg Kalugin, daværende chef for KGB's kontraefterretningsdirektorat, henvendte Agee sig allerede i 1973 til KGB-residenturen i Mexico City og tilbød oplysninger. KGB afviste imidlertid Agee, der i stedet henvendte sig til den cubanske efterretningstjeneste, der tog imod ham med åbne arme. I forordet til sin bog takkede takkede Agee da også repræsentanter for det cubanske kommunistparti for deres hjælp.
Bogen førte til, at Agee blev stemplet som en forræder af de amerikanske myndigheder. Han blev efterfølgende frataget sit statsborgerskab og amerikanske pas pga. sine landsskadelige handlinger; en afgørelse der i 1981 blev stadfæstet af den amerikanske højesteret. Efterfølgende blev han udvist fra en række europæiske lande.

I 1978 begyndte Agee at udgive tidsskriftet Covert Action Information Bulletin, der var helliget kampen mod USA og særligt CIA. Ifølge den tidligere KGB-arkivar Vasilij Mitrokhin var det KGB og den cubanske efterretningstjeneste, der stod bag. I januar 1979 indeholdt tidsskriftet en artikel om KGB-forfalskningen FM 30-31B.

Agee døde i Havanna på Cuba den 7. januar 2008

Noter 

Faglitterære forfattere fra USA
Spioner for USA
Publicister
Gerd Larsen

Gerd Larsen (født 8. september 1942 i Aabenraa) er en tidligere dansk mellemdistanceløber, som løb for Haderslev IF og Aabenraa IG.

Gerd Larsen er opvokset i Sønderjylland og havde en tysk far og dansk mor. Han deltog i de olympiske lege første gang i 1968, som blev afholdt i Mexico City. Efter en karriere som løber i 1960'erne og 1970'erne, blev han skolelærer i Aabenraa på Rugkobbelskole.

Personlige Rekorder 
 800 meter 1.47,5 (1971)
 1000 meter 2.21,2 (1975)
 1500 meter 3.39,4 (1972) – var dermed første dansker under 3.40,00 min.

Karriere 
 Olympiske lege i 1972 i München. Nr. 10 i semifinalen
 Tidligere dansk rekordholder på 1500 meter

Eksterne henvisninger 
 Gerd Larsens mesterskaber 
 Gerd Larsen Biography and Olympic Results – Olympics at Sports-Reference.com 

Mellemdistanceløbere fra Danmark
Atleter fra Haderslev IF
Atleter fra Aabenraa IG
Danske OL-deltagere i atletik
Personer fra Aabenraa
Nile

Nile er et teknisk dødsmetal band fra Greenville, South Carolina, USA grundlagt i 1993. Musikken er inspireret af gammel Egyptisk kunst, historie, religion og H.P. Lovecrafts værker.

Biografi 
Niles musik er skrevet af vokalist og guitarist Karl Sanders og bærer præg af hans interesse i gammel egyptisk kultur, specielt torturmetoder, såvel som andre mellemøstlige kulturer som Mesopotamien. Mange tekster er desuden inspiret af forfatteren H.P. Lovecrafs værker.

I hæftet til Annihilation of the Wicked, Black Seeds of Vengeance og In Their Darkened Shrines uddyber Karl Sanders baggrunden for de enkelte sanges titel og tekst.

I maj 2006 skrev Nile kontrakt med pladeselskabet Nuclear Blast, der skulle udgive bandets femte studie album Ithyphallic. Albummet udkom 20. juli.

Medlemmer 
 Karl Sanders – vokal, guitar, keyboard, yderligere instrumenter (bouzouki, bağlama m.fl) (1993-)
 Dallas Toler-Wade – vokal, guitar (fra 1996)
 George Kollias – trommer, slagtøj (fra 2004)
 Chris Lollis – bas, vokal (live, fra 2007)

Tidligere medlemmer 
 John Ellers – guitar (1996–1997)
 Pete Hammoura – trommer, slagtøj, vokal (1993–2000)
 Derek Roddy – trommer, slagtøj (2000)
 Chief Spires – bas, vokal (1993–2001)
 Tony Laureano – trommer, slagtøj (2000–2004)
 Jon Vesano – bas, vokal (2000–2005)
 Joe Payne – bas, vokal (live, 2005–2007)

Diskografi 

 Amongst the Catacombs of Nephren-Ka (28. april, 1998, Relapse Records)
 Black Seeds of Vengeance (5. september, 2000, Relapse Records)
 In Their Darkened Shrines (20. august, 2002, Relapse Records)
 Annihilation of the Wicked (24. maj, 2005, Relapse Records)
 Ithyphallic (20. juli, 2007, Nuclear Blast Records)
 Those Whom the Gods Detest (2009)
 At the Gate of Sethu (2012)
 What Should Not Be Unearthed (2015)
 Vile Nilotic Rites (2019)

Eksterne henvisninger 

 

Metalgrupper fra USA
Teknisk dødsmetal-grupper
Musikgrupper fra 1993
Jernbaneby

Jernbaneby er en by, der er domineret af jernbaneansatte og jernbaneværksteder. En jernbaneby er det danske parallelbegreb til de engelske railway towns og den tyske Eisenbahnstadt. De arketypiske eksempler er de engelske Swindon og Crewe.

Begrebet er i Danmark fejlagtigt brugt som synonym for stationsby, der er betegnelsen for en bytype med station, hyppigt opvokset i symbiose med en jernbanestation, men først og fremmest drevet frem af landbrugets industrialisering omkring år 1900.

Referencer 

Bebyggelsestyper

de:Eisenbahnstadt
en:Railway town
id:Kota rel
ja:鉄道の町
pl:Osada kolejowa
Thyge Thøgersen

Thyge Pedersen Thøgersen  (født 4. november 1926 Vodder, Skærbæk - 18 februar 2016 København) tidligere dansk langdistanceløber. Han løb for Københavnerklubben IF Gullfoss. 

Thøgersen begyndte først att løbe efter at en løjtnant i under hans militærtjeneste havde set hans talent og opmuntrede ham til at deltage i løbekonkurrencer. Han var 24 år, da han deltog i sit første løb. Det var et propagandastævne, arrangeret af Københavns Atletik Forbund. Trods den sene start som løber vandt han 35 titler ved danske mesterskaber på bl.a 5000 meter, 10.000 meter og maraton, deraf tolv år i træk på 10.000 meter fra 1953 til 1964.
Han deltog i fire Europamesterskab; Bern 1954, Stockholm 1958, Beograd 1962 og Budapest 1966, med en 7. plads i i maratonløbet 1962 som bedste resultat.

Thøgersen deltog i tre olympiske lege; Helsingfors 1952, Melbourne 1956 hvor han blev nummer 8 i 5000 meter og Rom 1960, med en 6. plads i maratonløbet i Rom som bedste resultat i sin debut på distancen. Han og kuglestøderen Joachim B. Olsen er de eneste der har repræsenteret dansk atletik tre gange i olympisk sammenhæng.

Thøgersen fik udmærkelsen B.T.s Guld 1957 for sin 20 km og 1-times-rekord sat i samme løb på Frederiksberg Stadion det år. Det skete i al ubemærkethed med 30 tilskuere, mens fodboldlandsholdet spillede for 30.000 i Idrætsparken mod Finland.
 
Thøgersen var postbud.

Thøgersen er farfar til Ann-Sofie Thøgersen som også er løber.

Thyge Thøgersen er begravet på Sundby Kirkegård.

Danske mesterskaber 
Thøgersen vandt i sin karriere 35 danske mesterskaber: 
8 titler på 5000 meter (1954-1962),
12 titler (i træk) på 10000 meter (1953-1964),
4 titler i terrænløb (Kongepokalen) (1952-60),
7 titler i 20 km landevej (1951-1965),
3 titler på maraton (1962-1968).
samt et hold mesterskap i cross.

Europamesterskaber 
 1966 Maraton udgik
 1962 Maraton nummer 7 2:30.05
 1958 5000 meter 14:29.0
 1958 10.000 meter 29:51.2
 1954 10.000 meter nummer 15 30:53.4

Olympiske lege 
 1960 i Rom Marathon nummer 6 2.21.04
 1956 i Melbourne 10.000 meter nummer 15 
 1952 i Helsingfors 10.000 meter nummer 24

Danske rekorder 
Thøgersen satte i sin karriere 22 danske rekorder:

Personlige rekorder 
 5000 meter: 14.09.4 (1956)
 10.000meter: 29.45.0 (1957)
 Maraton: 2.21.04 (1960)

Eksterne henvisninger 
 Thyge Thøgersens mesterskaber 
 Thyge Thøgersen Biography and Statistics – Olympics at Sports-Reference.com 
 Amager Lokalavisen – En sporty familie

Noter 

Atleter fra IF Gullfoss
Danske OL-deltagere i atletik
Personer fra Sønderjylland (i Danmark)
Maratonløbere fra Danmark
Villum Kann Rasmussen

Villum Benedikt Kann Rasmussen (23. januar 1909 på Mandø – 24. august 1993 i Ordrup) var en dansk bygningsingeniør og grundlægger af V. Kann Rasmussen & Co, det senere VELUX. Virksomheden ejes i dag af VKR Holding A/S, som blandt andet også ejer VELFAC, Rationel og RoofLite. Hans bror Aage Kann Rasmussen var også ingeniør.

Villum Kann Rasmussen var søn af sognepræst Lars Bertel Rasmussen (19. oktober 1864 i Lemming ved Silkeborg – 1929) og hustru Therese Sofie Magdalene f. Kann (1870-1950).

Han gik i skole på Mandø fra 1922, blev matematisk-naturvidenskabelig student fra Sorø Akademi 1927 og blev optaget på Polyteknisk Læreanstalt samme år. Året efter tog han filosofikum, og 1932 blev han cand.polyt. Derefter var han ansat på Polyteknisk Læreanstalt – Laboratorium for Byggeteknik 1932-39.

1933 blev han leder af Teknisk afd. for ovenlys og glastage i firmaet Edvard Storr og samme år deltog han Lauge Kochs Østgrønlandsekspedition som radiotelegrafist og motorbådsfører. 1940-41 var han afdelingsleder i A/S Vølund og 1941 gik han i kompagniskab med Cornelius Hansen om Dansk Vindmotor Fabrik. Samme år oprettede han sit eget firma V. Kann Rasmussen & Co., hvor han året efter konstruerede VELUX-ovenlysvinduet, som firmaet tog navn fra.

Villum Kann Rasmussen udtog i sin tid 55 patenter. Det allerførste patent var det meget berømte pivothængsel, som gjorde det muligt at pudse vinduets yderflade indefra og på en enkel måde løfte vinduet af.

I 1969 samlede han sine virksomheder i VKR Holding.

Villum Kann Rasmussen stiftede flere almennyttige fonde. I 1971 oprettedes Villum Kann Rasmussen Fonden og ti år senere VELUX Fonden. Begge fonde støtter samfundsnyttige formål.

VILLUM Window Collection i Søborg har en samling på cirka 300 historiske vinduer fra 1600-tallet og frem til nutiden. Samlingen er oprettet i 2006, og museet er oprettet i 2015 og har offentlig adgang.

I 1991 blev han udnævnt til æresdoktor på Danmarks Tekniske Universitet (DTU).

Han blev gift 1937 med Bodil Grabow (f. 18. december 1915 i Horsens – 1996).

Hans børn kontrollerer fortsat VKR Holding:
 Aino Kann Rasmussen (født 1937), direktør for VELUX Fonden 1996-2006
 Lars Erik Kann-Rasmussen [sic] (født 1939), direktør for VKR Holding 1976-1992, bestyrelsesformand 1992-, direktør for Villum Kann Rasmussen Fonden
 Anne Margrete Kann Rasmussen
 Hans Hother Kann Rasmussen, direktør for VELUX Fonden 2006-

Litteratur 
   Anmeldelse:

Referencer

Eksterne henvisninger 
 

Ingeniører fra Danmark
Erhvervsfolk fra Danmark
Danskere i 1900-tallet
Fondsstiftere fra Danmark
Ansatte ved Danmarks Tekniske Universitet
Villum
Æresdoktorer ved Danmarks Tekniske Universitet
Personer i Kraks Blå Bog (afdøde)
VKR Holding
Filantroper fra Danmark
Alumni fra Danmarks Tekniske Universitet
Personer fra Mandø
Studenter fra Sorø Akademi
Adrenokrom

Adrenokrom (kemisk formel C9H9NO3) er et pigment man får når man oxiderer adrenalin.

Kemiske egenskaber 
Stoffets har et opløselighedsoptimum ved pH = 4.

Af funktionelle grupper indeholder det en hydroxidgruppe, to keto-grupper og en indol, hvilket også det systematiske IUPAC-navn fortæller.

Syntese 
Adrenokrom syntetiseres in vivo ved oxidationen af adrenalin, mens der in vitro benyttes Ag2O som oxidationsmiddel.

Alkoholer
Ketoner
Aminer
Indoliner
Charles Henry Darling

Charles Henry Darling (født 19. februar 1809, død 25. januar 1870) var en britisk guvernør.

Darling uddannede sig ved Royal Military Academy Sandhurst og tjente i militæret i Barbados, Windward Islands og Jamaica ved 57. infanteriregiment. Han startede sin kolonitjeneste, mens han var i Jamaica og blev viceguvernør på St. Lucia i 1847. Han blev guvernør i Kapkolonien i Sydafrika i 1851 og i Newfoundland i 1855.

Darling støttede britiske forslag, som gav franskmændene flere fiskerirettigheder i farvandene ved Newfoundland mellem Cape St. John og Cape Ray.
Dette stred mod Newfoundland-regeringens ønsker, og det endte med, at han måtte slutte i embedet.

Han blev guvernør og chefkaptajn i Jamaica i 1857, før han blev guvernør i Victoria i Australien fra 1863 til 1866.

Eksterne henvisninger 
 Biografi på hjemmesiden til The Governorship of Newfoundland and Labrador
 Biografi på Dictionary of Canadian Biography Online
 Biografi på hjemmesiden til Saint Lucia Government House
 Stamtræ 

Personer fra Storbritannien
Briter i 1800-tallet
Achterwehr

Achterwehr er en kommune og en by i det nordlige Tyskland, beliggende under Kreis Rendsborg-Egernførde i delstaten Slesvig-Holsten.

Achterwehr er beliggende 12 km vest for Kiel og omkring 5 km syd for Kielerkanalen og floden Ejderen. Autobahn 210 fra Kiel til Rendsborg passerer nord om Achterwehr,

Achterwehr er sæde for Amt Achterwehr.

Byer i Slesvig-Holsten
Byer i Kreis Rendsborg-Egernførde